text: Tyr stak af fra slagteri
  10 april 2017 kl. 06.00
  En tyr med lange horn stangede landmand ved slagteri i Holsted og flygtede derefter ud i friheden.
  En tyr af racen skotsk højlandskvæg skulle mandag morgen efter sin egen mening ikke ende sine dage som hakkebøffer og mørbrad.
  I hvert fald tog den kampen op med den landmand, som afleverede dyret hos Holsted Slagterhus. Først stangede den ham på benet, og så stak den af.
  Tyren blev lokaliseret på en mark bag slagtehuset, hvor den stille og roligt gik rundt.
  - Så snart den nåede til græsset, begyndte den at spise, fortæller slagter Jesper Lauridsen til TV SYD.
  Han fortæller, at tyren nu er skudt og bragt tilbage til slagterhuset.
  - Vi var nødt til at skyde den. Med en tyr i den sindstilstand risikerer vi ikke andet, fortæller Jesper Lauridsen, der sjældent oplever den slags episoder.
  Den stangede landmand er uskadt. Ifølge Jesper Lauridsen fik tyren fat i landmandens bukser på vej til friheden. Det skete i forbindelse med, at landmanden forsøgte at læsse den af.
  